A BIZOTTSÁG HATÁROZATA
(2004. október 14.)
a 2005-ben közösségi pénzügyi hozzájárulásra jogosult, az egyes TSE-k felszámolását és monitoringját célzó programok jegyzékéről
(az értesítés a B(2004) 4011. számú dokumentummal történt)
(2004/696/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1), és különösen annak 24. cikke (5) bekezdésére,
mivel:
(1)
Bizonyos tagállamok a Bizottsághoz olyan, az egyes fertőző szivacsos agyvelőbántalmak (TSE-k) felszámolását és monitoringját célzó programokat nyújtottak be, amelyekre közösségi pénzügyi hozzájárulást szeretnének kapni.
(2)
A közös agrárpolitikai finanszírozásról szóló, 1999. május 17-i 1258/1999/EK rendelet (2) szerint az állatbetegségek felszámolását és monitoringját célzó programokat az Európai Mezőgazdasági Orientációs és Garanciaalap Garanciarészlegéből kell finanszírozni. Pénzügyi ellenőrzési célokat illetően az említett rendelet 8. és 9. cikkét kell alkalmazni.
(3)
Az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló, 2001. május 22-i 999/2001/EK európai parlamenti és tanácsi rendelet (3) szabályokat állapít meg a szarvasmarha-, juh- és kecskefélékben előforduló TSE monitoringjára és felszámolására vonatkozólag.
(4)
A 2005-ben közösségi pénzügyi hozzájárulásra jogosult, a TSE felszámolását és monitoringját célzó programok listáinak elkészítésekor és az egyes programokra vonatkozó hozzájárulás javasolt mértékének és maximális összegének meghatározásakor minden egyes program tekintetében figyelembe kell venni a Közösség érintettségét és a rendelkezésre álló előirányzatok nagyságát.
(5)
A tagállamok olyan információkkal látták el a Bizottságot, amelyek lehetővé tették számára, hogy felmérje, mennyiben áll a Közösség érdekében pénzügyi hozzájárulást nyújtani a 2005-ös programokhoz.
(6)
A Bizottság minden programot állat-egészségügyi és pénzügyi szempontból is megvizsgált és meggyőződött arról, hogy e programokat fel kell venni a 2005-ben közösségi pénzügyi hozzájárulásra jogosult programok listájára. A TSE-k monitoringjához nyújtott hozzájárulás a gyorstesztek végrehajtására, a TSE-k felszámolásához nyújtott hozzájárulás, pedig a pozitívnak talált állatok megsemmisítésére és az állatok genotipizálására vonatkozik.
(7)
A köz- és állategészségügy védelmét szolgáló intézkedések fontosságát, valamint ezen monitoring-programok hagyományos betegség felszámolási programokhoz viszonyított új keletű bevezetését és ezen programok kötelező tagállami alkalmazását is figyelembe véve magas szintű közösségi pénzügyi támogatás biztosítása szükséges.
(8)
Ezért helyénvaló a 2005-ben közösségi pénzügyi hozzájárulásra jogosult programok listáját elfogadni, valamint a hozzájárulások mértékét és összegét megállapítani.
(9)
Az e határozatban előírt intézkedések összhangban állnak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) Az I. mellékletben felsorolt, a TSE (BSE és surlókór) monitoringját célzó programok 2005-ben közösségi pénzügyi hozzájárulásra jogosultak.
(2) Az (1) bekezdésben említett egyes programokra vonatkozó közösségi pénzügyi hozzájárulás javasolt mértékét és maximális összegét az I. melléklet állapítja meg.
2. cikk
(1) A II. mellékletben felsorolt a BSE felszámolását célzó programok 2005-ben közösségi pénzügyi hozzájárulásra jogosultak.
(2) Az (1) bekezdésben említett egyes programokra vonatkozó közösségi pénzügyi hozzájárulás javasolt mértékét és maximális összegét a II. melléklet állapítja meg.
3. cikk
(1) A III. mellékletben felsorolt a surlókór felszámolását célzó programok 2005-ben közösségi pénzügyi hozzájárulásra jogosultak.
(2) Az (1) bekezdésben említett egyes programokra vonatkozó közösségi pénzügyi hozzájárulás javasolt mértékét és maximális összegét a III. melléklet állapítja meg.
4. cikk
Ennek a határozatnak a tagállamok a címzettjei.
Kelt Brüsszelben, 2004. október 14-én.